
Előterjesztés
a Közgyűlés részére
Tisztelt Közgyűlés!
Magyarország helyi önkormányzatairól szóló 2011. évi CLXXXIX. törvény 23. § (4) alapján a Fővárosi Önkormányzat feladata a kerületek határain átnyúló településrendezés, terület- és településfejlesztés. Ennek a feladatkörnek keretén belül kiemelt jelentőséggel bír az egyedi városkarakter értékalapú megőrzése és fejlesztése, ami Budapest 767/2013. (IV. 24.) Főv. Kgy. határozattal jóváhagyott hosszú távú fejlesztési koncepciójában önálló célként jelenik meg. A cél elérését szolgáló egyik eszköz a szemléletformálás, amire egyértelmű szükség mutatkozik, mivel tapasztalható, hogy bizonyos, szakmailag megkérdőjelezhető építészeti beavatkozások következtében a történeti városszövet és épületállománya folyamatos sérüléseknek van kitéve.
Az épületállomány megőrzése és korunk igényeinek megfelelő megújítása a városépítészeti-építészeti szakma egyik legjelentősebb kihívásai közé tartozik. A téma aktualitását jól mutatja számos hazai és nemzetközi tudományos kutatás, valamint a történeti városok értékei iránt tapasztalható kiemelkedő érdeklődés: a megőrzött történetiség már nemcsak a turizmus erőforrásaként jelenik meg, de felértékelődő adottság a város gazdasági megítélésében és összességében a lakosság életminőségének is fontos tényezője.
Ennek tényét felismerve, a Fővárosi Önkormányzat a Műszaki és Gazdaságtudományi Egyetem bevonásával tanulmánytervet dolgozott ki, amelynek témája Budapest városszerkezeti, városképi szempontból védendő, jellemzően egységes historikus építészeti stílusú épületeinek és környezetüknek vizsgálata, megújulásukat célzó beavatkozási javaslatok megfogalmazása. 
A tanulmányterv számba veszi azokat az építészeti-műszaki eszközöket, amelyekkel az épületállomány fenntarthatósági és energetikai szempontok figyelembevétele mellett, ugyanakkor értékeit megőrizve fejleszthető, feltárja a beavatkozások jogi, gazdasági hátterét, és a megújítást segítő konkrét beavatkozási lehetőségeket városi összefüggésbe helyezi.
[bookmark: _GoBack]A tanulmányterv célja a szemléletformálás, ami kiterjed a budapesti történeti városrészek és épületállományuk szakszerű értékőrző, energetikai fejlesztéseivel kapcsolatos ismeretanyag átadására, nemzetközi jó gyakorlatok ismertetésére, valamint az épületfelújítások során alkalmazandó szakmailag alátámasztott és jövőbemutató beavatkozási javaslatok bemutatására. Az elkészült tanulmány hasznos segédanyag lehet az épített környezet megújításában részt vállaló lakosság, szakemberek és döntéshozók számára egyaránt. Cél, hogy a dokumentumban foglalt ajánlások megfelelő minőségű beruházásokat ösztönözzenek annak érdekében, hogy a főváros egyedülálló épített öröksége megmaradjon és értékőrző módon fejlődhessen.
A Fővárosi Önkormányzat kezdeményező, koordinatív szerepköréből adódóan ösztönözni kívánja a városrehabilitációban közvetlenül vagy közvetetten részt vevő különböző szereplőket abból a célból, hogy a történeti városszövet és épületállományának megújítási folyamata összehangolt módon, egymást erősítve, szakszerű megoldások alkalmazásával menjen végbe. Mindebből adódóan a fejlesztési tanulmányterv Budapest portálon elérhetővé tétele és terjesztése kulcsfontosságú. A terjesztés magába foglalja a tanulmányterv, témakörben érintett államtitkárok és helyettes államtitkárok, kerületi főépítészek és építésügyi hatóságok vezetői részére történő elektronikus megküldéstét.   
A fejlesztési tanulmányterv három dokumentumból áll: a kezelési kézikönyvből, a vezetői összefoglaló kiadványból, valamint a beavatkozási javaslatok adatlapjait összefoglaló kiadványból.
A több mint hatszáz oldalas kezelési kézikönyv gazdasági, városépítészeti és építészeti témájú vizsgálatokat tartalmaz, továbbá – a vizsgálatokra támaszkodva – beavatkozási javaslatokat tesz. A dokumentum felépítése a következő: 
1. Bevezetés – a kutatás tárgya
2. Gazdasági háttérvizsgálat és javaslatok
3. Városrehabilitációs háttérvizsgálat és javaslatok
4. Építészeti háttérvizsgálat és javaslatok
5. Historikus városi szövet, tömbök, épületek értékmegőrző, energetikai minőséget javító felújítási lehetőségeinek kategorizálása – mátrixok, adatlapok
6. Historikus városi szövet, tömbök, épületek értékmegőrző, energetikai minőséget javító felújítási lehetőségeinek kategorizálása – térképek, kapcsolótáblák
7. Összefoglalás.

A vezetői összefoglaló ismerteti a kézikönyv készítésének célját, röviden bemutatja a fejlesztéspolitikai és finanszírozási környezetet, valamint átfogó képet ad az ajánlott legfontosabb városi léptékű, tömb- és épületléptékű beavatkozásokról. 
Beavatkozási javaslatok adatlapjainak összefoglalója a budapesti történeti városszövet és épületállomány értékőrző, energetikai fejlesztései során alkalmazandó beavatkozási javaslatokat foglalja össze közérthető módon, adatlapok formájában. 
Az épített örökség megfelelő védelme és a történeti épületállomány értékőrző fejlesztése összfővárosi érdek. Jelen előterjesztés mellékletét képező tanulámány ehhez kíván hozzájárulni. 
Mindezekre való tekintettel kérem a Tisztelt Közgyűlést az alábbi határozati javaslat elfogadására. 

Határozati javaslat
A Fővárosi Közgyűlés úgy dönt, hogy:

egyetért a Historikus városi szövet megújítása című dokumentumokban foglaltakkal, és felkéri a Főpolgármestert, hogy gondoskodjon a kezelési kézikönyv, a vezetői összefoglaló és a beavatkozási javaslatok összefoglaló kiadványának terjesztéséről, és Budapest portálon való közzétételéről. 
határidő:	azonnal
felelős: 	Tarlós István főpolgármester


Határozathozatal módja: egyszerű többség


Budapest, 2016. május „   ”
	

	dr. Szeneczey Balázs
főpolgármester-helyettes

	Láttam:

	Sárádi Kálmánné dr.
főjegyző










mellékletek:
Historikus városi szövet megújítása – Kezelési kézikönyv (A nagy terjedelemre való tekintettel megtekinthető a Városépítési Főosztályon, valamint elektronikusan a P:\VarosEpFo\Terület és Településfejlesztési Csoport\Historikus városi szövet megújítása c. hálózati elérhetőségen)
Historikus városi szövet megújítása – Vezetői összefoglaló kiadvány
Historikus városi szövet megújítása – Beavatkozási javaslatok adatlapjainak összefoglaló kiadványa

